คมนาคมเอาจริงเพิกถอนใบอนุญาตมินิบัสเสื่อมสภาพ
สุชาติสั่งเจ้าหน้าที่ 8 เขตเดินรถขสมก. ถ่ายรูปมินิบัสฝ่าฝืน เอาผิดเพิกถอนใบอนุญาต
16 ก.พ. 2553

สุชาติสั่งเจ้าหน้าที่ 8 เขตเดินรถขสมก. ถ่ายรูปมินิบัสฝ่าฝืน เอาผิดเพิกถอนใบอนุญาต
นายสุชาติ โชคชัยวัฒนากร รมช.คมนาคม เปิดเผยว่า ในวันที่ 17 ก.พ. นี้ ได้สั่งให้ เจ้าหน้าที่ชุดปฏิบัติการ องค์การขนส่งมวลชนกรุงเทพ(ขสมก.)  8 เขตการเดินรถออกถ่ายรูปรถมินิบัสที่ฝ่าฝืนไม่ปรับปรุงตัวรถหรือเปลี่ยนรถใหม่ โดยยังนำรถเก่าออกมาวิ่งจะต้องถูกถ่ายรูปเพื่อนำไปใช้เป็นหลักฐานในการเพิกถอนใบอนุญาต และจะไม่ได้รับการขอใบอนุญาตอีก ส่วนผู้ที่ขอผ่อนผันนั้น จะต้องส่งหลักฐานให้ขสมก.โดยใช้เวลาพิจารณาให้ภายใน 15 วัน หากมีรถใหม่ก็สามารถนำมาวิ่งได้เลย ส่วนรถที่ขาดในวันที่ 17 ก.พ. นี้ ทางขสมก.จะเตรียมรถมาวิ่งให้บริการแทนไปก่อน
ขสมก.มั่นใจ ประชาชนได้ใช้รถเมล์  
นายโอภาส เพชรมุณี ผู้อำนวยการ องค์การขนส่งมวลชนกรุงเทพ (ขสมก.) กล่าวว่า  ในวันที่ 17 ก.พ. นี้ แม้จะมีรถมินิบัสเขียวหายไปจากท้องถนนจำนวนมาก เนื่องจากผู้ประกอบการไม่สามารถปรับปรุงตัวรถหรือหารถใหม่มาวิ่งแทนได้ทัน ทางขสมก.และรถร่วมขสมก. ได้เตรียมความพร้อมในเรื่องนี้ โดยจะจัดรถเมล์รองรับประชาชนที่ต้องการใช้บริการอย่างทั่วถึง เพราะเส้นทางที่รถมินิบัสเขียววิ่งทั้งหมด 42 เส้นทางนั้น เป็นเส้นทางที่รถขสมก.และรถร่วมขสมก.ให้บริการอยู่แล้ว จึงไม่น่าจะมีปัญหา
“ข้ออ้างของผู้ประกอบการรถมินิบัสบางราย ที่ไม่ปฏิบัติตามระเบียบของขสมก. เพราะผ่อนจ่ายค่ารถ และค่าก๊าซไม่ไหว ผมเห็นว่า ไม่สมเหตุ สมผล หากไม่ยอมเปลี่ยนรถก็ถือว่า เป็นการเอาเปรียบสังคม ซึ่งขสมก.มีข้อกำหนดในรายละเอียดรถใหม่ รถเก่าอยู่แล้ว อีกทั้งรถมินิบัสใหม่ที่วิ่งให้บริการอยู่กว่า 250 คันในปัจจุบัน ยังไม่พบว่ามีผู้ประกอบการรายใดบ่นว่า รายได้ไม่ดี แต่อย่างใด” นายโอภาส กล่าว
นายโอภาส กล่าวว่า  สำหรับความคืบหน้าในการปรับปรุงเส้นทางการให้บริการตามโครงการเช่ารถเมล์เอ็นจีวี 4 ,000 คันนั้น ทางขสมก. จะดำเนินการอย่างค่อยเป็นค่อยไป เพราะต้องศึกษาปริมาณความต้องการของประชาชนในแต่ละเส้นทาง โดยเฉพาะในเส้นทางที่ไม่มีรถขสมก.ให้บริการอยู่เลยเจ๊เกียวไม่ขนมินิบัสปิดถนน
นางสุจินดา เชิดชัย นายกสมาคมผู้ประกอบการรถยนต์โดยสาร เปิดเผยว่า ในวันที่ 17 ก.พ. นี้กลุ่มผู้ประกอบการรถร่วมขสมก. มินิบัสเขียวของตนจะไม่มีการร่วมปิดถนนหรือปิดล้อมกระทรวงคมนาคมอย่างแน่นอน พร้อมยอมรับกติกาของกระทรวงคมนาคม ซึ่งขณะนี้ตนได้ยื่นหนังสือขอเดินรถใหม่ใช้ก๊าซเอ็นจีวีไปยังองค์การขนส่ง มวลชนกรุงเทพ(ขสมก.)แล้ว คาดว่า ภายในเดือนเม.ย.นี้จะได้รถใหม่เข้ามาวิ่งให้บริการประชาชนอย่างแน่นอน
“ครั้งนี้ได้ลงทุนไปกว่า 200 ล้านบาท ซื้อรถใหม่กว่า 100 คันเข้ามาให้บริการ ซึ่งในส่วนนี้ดิฉันเห็นว่า ขสมก.น่าจะให้ผู้ประกอบการรถร่วมมินิบัสเขียวซื้อรถใหม่มาวิ่งทั้งหมดเพื่อ ความปลอดภัยของประชาชน” นางสุจินดา กล่าว
นางสุจินดา กล่าวว่า นโยบายของกระทรวงคมนาคมที่ต้องการให้กรมการขนส่งทางบก(ขบ.)ไปศึกษาอายุการ ใช้งานของรถบริการสาธารณะ โดยเฉพาะรถเมล์นั้น  หากกำหนดอายุการใช้งานเพียง 10-15 ปี จะส่งผลกระทบต่อผู้ประกอบการ เนื่องจากต้นทุนของรถที่สั่งซื้อจากต่างประเทศค่อนข้างสูง ประกอบกับประเทศไทยยังไม่สามารถผลิตรถได้เอง หากนักวิชาการที่เกี่ยวข้องพิจารณาเช่นนี้ก็ถือว่าเข้าข้างผู้ผลิตรถยนต์ ต่างประเทศ ฉะนั้นการคำนวณอายุการใช้งานควรคำนึงถึงความเหมาะสมในด้านอื่นๆ เช่น การบำรุงรักษาตามอายุการใช้งาน หรือประเด็นอื่นๆ ด้วย